**Ecoul Iubirii Divine**

*Flavius Laurian Duverna*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ecoul Iubirii Divine

Din cerul prea sfânt, în măreţie şi slavă

O, Tu Doamne-ai venit, aici pe pământ,

Să mântuieşti omul, în iubirea-Ţi suavă

Ce se găsea sub păcat de ispită înfrânt,

Şi-ai instituit la cruce un Nou Legământ!

Să poată iar să ajungă în scumpul Eden

Grădina cu raiul, şi-ncântătoru-i cămin,

Păstrate complete-ntr-un chip omogen

Spre-ai fi din nou date, prin harul Divin

Şi sacrificiul prin Jertfă, cu patos deplin.

Din marea dispută, ce-a fost provocată

Prin păcatul cel groaznic, al neascultării,

În noua creaţiune, numai o singură pată

Va rămânea veşnic drept preţ al salvării,

Drept preţ al Jertfirii, şi-al răscumpărării.

O mărturie de sânge, va sta-n amintire

Pe fruntea înţepată, şi coasta împunsă,

La mâini şi picioare... când la răstignire

Fiinţa Divină, Ţi-a fost crunt străpunsă

Conform tainei mari de veacuri ascunsă!

Cănd raze ţâşni-vor, din mâna-Ţi Divină

Şi-n a lor strălucire vei fi ca şi-un Soare,

Vei dovedi că acolo-i mărirea-Ţi deplină

Izvorând din semnele... iubirii cea mare

Ce-ai arătat-o la cruce, fără murmurare!

Şi-n nesfârşitele milenii, ale vieţii eterne

Vom sta să privim contemplând veşnicia,

Măreţul ideal, ce prin Tine-om discerne

Toţi cei mantuiţi, ce vom gusta bucuria,

C-am reuşit împreună să-nvingem urgia!

S-au sfârşit necazul, durerea şi moartea

Cu suspine şi lacrimi, tânguiri şi blestem!

E vremea împărţirii, însutite prin partea

De răsplătire divină, ca fii ce-Ţi suntem,

Oriunde-ai fi Doamne, cu Tine mergem!

Introduşi în pleiada, de sori, de sisteme,

Prin drepturi depline, în vastele domenii,

Vom studia împreună, frumoasele teme

Aspirate cu mult dor, de-atâtea milenii,

Nădăjduite în rugi, şi-n timpi de vecernii.

Şi cu fiinţele sfinte, care nu au cunoscut

Păcatul năpraznic, ce-a tulburat veşnicia,

Vom fi şi le-om spune, prin ce am trecut

Pân-ai venit, Doamne, stopând tragedia,

Aducând iar pacea, dragostea şi armonia.

Şi-n imnuri de slavă cu glas ca de tunet

Prin note înalte, vom cânta ziua înnoirii,

Iar bolţile cerului, vor prinde-al lor sunet

Ducându-l departe... în Universul iubirii

Povestind marea luptă, prin actul Jertfirii.

Flavius Laurian Duverna